Na temelju članka 48. Zakona o lokalnoj i područnoj (regionalnoj) samoupravi (Narodne novine broj: 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17 i 98/19) članka 36. Statuta Općine Vladislavci („Službeni glasnik“ Općine Vladislavci br. 3/13, 3/17, 2/18 i 4/20 ) općinski načelnik Općine Vladislavci dana 10. lipnja 2020. godine, donosi

**O D L U K U**

**o davanju na korištenje pokretnih naprava-štandova u vlasništvu Općine Vladislavci**

**Članak 1.**

Ovom odlukom uređuje se namjena, iznos naknade za korištenje pokretnih naprava- štandova (dalje u tekstu: štandovi), vrijeme na koje se štandovi mogu dati na korištenje, prava i obveze korisnika, prestanak korištenja te druga pitanja u svezi s davanjem na korištenje štandova u vlasništvu Općine Vladislavci, te uvjeti za odobravanje korištenja bez obveze plaćanja naknade.

**Članak 2.**

Štandovi u vlasništvu Općine Vladislavci mogu se dati na korištenje na javnim površinama na području Općine Vladislavci, a iznimno se mogu izdati i za korištenje izvan područja Općine Vladislavci:

 a) fizičkim i pravnim osobama za prodaju zanatskih i drugih proizvoda, prodaju plodina, pružanje jednostavnih ugostiteljskih usluga te za promidžbene aktivnosti,

b) političkim strankama, nezavisnim listama, nezavisnim zastupnicima, članovima predstavničkih tijela jedinica lokalne i područne (regionalne) samouprave izabranih s liste grupe birača, odnosno lista grupe birača i kandidata za potrebe političkih aktivnosti i izborne promidžbe.

U slučajevima kada se štand koristi na privatnim površinama te izvan područja Općine Vladislavci nije ograničena namjena korištenja.

Štandovi se mogu dati na korištenje na razdoblje do najduže 30 dana.

**Članak 3.**

Visina naknade za korištenje po štandu iznosi 150,00 kuna za dan korištenja.

**Članak 4.**

Štand se daje na korištenje Odlukom Općinskog načelnika.

Ako se štand koristi duže od četiri (4) dana zaključuje se ugovor o korištenju štanda u kojem se uređuju prava i obveze u svezi s korištenjem štanda, a naknada za korištenje štanda plaća se unaprijed, prije preuzimanja štanda na korištenje.

Fizička osoba ili pravna osoba koja traži štand na korištenje za namjenu iz članka 2. ove odluke dužna je dostaviti zamolbu najkasnije dva (2) dana prije planiranog početka korištenja štanda.

U slučaju kada podnositelj zamolbe za korištenje štanda namjerava štand koristiti na javnoj površini na području Općine Vladislavci, prethodno treba ishoditi rješenje o odobravanju zakupa ili korištenja javne površine koje izdaje Jedinstveni upravni odjel Općine Vladislavci.

**Članak 5.**

Štand se može dati na korištenje fizičkoj ili pravnoj osobi koja nema duga prema Općini Vladislavci po bilo kojoj osnovi.

Štand se ne može dati na korištenje fizičkoj ili pravnoj osobi koja već koristila štand u vlasništvu Općine Vladislavci, a nije ga koristila pažnjom dobrog gospodara odnosno ako ga je oštetila ili otuđila, a nije Općini Vladislavci isplatila naknadu štete zbog oštećenja ili otuđenja štanda.

**Članak 6.**

Korisnik je dužan štand preuzeti na skladištu Općine Vladislavci i transportirati ga na odredište te vratiti u skladište po isteku roka korištenja o vlastitom trošku.

**Članak 7.**

Korisnik je dužan Općini Vladislavci nadoknaditi štetu u slučaju oštećenja ili otuđenja štanda koji je dobio na korištenje. Iznos štete za oštećenje se utvrđuje na temelju ispostavljenog računa fizičke ili pravne osobe ovlaštene za popravak štanda koju odabere Općina Vladislavci, a u slučaju otuđenja štanda korisnik je dužan Općini Vladislavci isplatiti naknadu u iznosu od 5.000,00 kuna.

**Članak 8.**

U slučaju kada štand namjeravaju koristiti udruge s područja Općine Vladislavci za kulturne, prosvjetne, zdravstvene, humanitarno-socijalne, sportske i druge neprofitne svrhe, Općinski načelnik odobrit će korištenje bez obveze plaćanja naknade za korištenje. Korisnik odgovara Općini Vladislavci kao vlasniku, za eventualnu štetu koja nastane na štandu tijekom razdoblja korištenja.

**Članak 9.**

Štandovi u vlasništvu Općine Vladislavci se prioritetno koriste za manifestacije koje organizira ili im je pokrovitelj Općina Vladislavci odnosno ako se radi o događanjima od posebnog interesa za Općinu Vladislavci.

U vrijeme kada se štandovi koriste za namjene iz prethodnog stavka, neće se odobravati zamolbe za korištenje štandova za namjene iz članka 2. ove odluke.

**Članak 10.**

U slučaju da više zainteresiranih fizičkih ili pravnih osoba podnese zamolbe za korištenje ili štandova za isti termin, a da Općina Vladislavci ne raspolaže dovoljnim brojem slobodnih štandova, prednost ima osoba čija je zamolba ranije zaprimljena u Jedinstvenom upravnom odjelu, uz uvjet da su ispunjene sve pretpostavke za davanje na korištenje, utvrđene ovom odlukom.

**Članak 11.**

Za provedbu ove odluke zadužuje se Jedinstveni upravni odjel Općine Vladislavci.

**Članak 12.**

Ova odluka stupa na snagu prvog dana nakon donošenja, a ima biti objavljena u „Službenom glasniku“ Općine Vladislavci.

Klasa: 406-01/20-01/01

Ur.broj: 2158/07-02-20-1

Vladislavci, 10. lipnja 2020.

**Općinski načelnik**

Marjan Tomas, v.r.